

VLADA REPUBLIKE HRVATSKE

Zagreb, 14. rujna 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog Odluke o donošenju Izmjena Programa potpore poljoprivrednim proizvođačima za ublažavanje posljedica prirodnih nepogoda nastalih u 2023. godini |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 39. stavka 2. Zakona o poljoprivredi („Narodne novine", br. 118/18., 42/20., 127/20. - Odluka Ustavnog suda Republike Hrvatske, 52/21. i 152/22.), a u vezi s člankom 7. točkom 4. Zakona o ublažavanju i uklanjanju posljedica prirodnih nepogoda („Narodne novine", broj 16/19.), Vlada Republike Hrvatske je na sjednici održanoj \_\_\_\_\_\_\_\_ 2023. donijela

**O D L U K U**

**o** **donošenju Izmjena Programa potpore poljoprivrednim proizvođačima za ublažavanje posljedica prirodnih nepogoda nastalih u 2023. godini**

**I.**

Donose se Izmjene Programa potpore poljoprivrednim proizvođačima za ublažavanje posljedica prirodnih nepogoda nastalih u 2023. godini (u daljnjem tekstu Izmjena Programa) u tekstu koji je Vladi Republike Hrvatske dostavilo Ministarstvo poljoprivrede aktom, KLASA: 320-12/23-01/45, URBROJ: 525-06/204-23-3, od 5. rujna 2023. godine.

**II.**

Izmjene Programa iz točke I. ove Odluke sufinancira se u 2023. godini u ukupnom iznosu od 25.000.000,00 eura iz Državnog proračuna Republike Hrvatske za 2023. godinu. Sredstva za provedbu Programa osigurati će se preraspodjelom u 2023. godini.

**III.**

Zadužuje se Ministarstvo poljoprivrede da na svojim mrežnim stranicama objavi Izmjene Programa iz točke I. ove Odluke.

**IV.**

Zadužuje se Ministarstvo poljoprivrede da ovoj Odluci obavijesti Agenciju za plaćanja u poljoprivredi, ribarstvu i ruralnom razvoju.

**V.**

Ova Odluka objavit će se u Narodnim novinama, a stupa na snagu 1. listopada 2023. godine.

**PREDSJEDNIK**

**mr. sc. Andrej Plenković**

Klasa:

Urbroj:

Zagreb,

**OBRAZLOŽENJE**

Vlada Republike Hrvatske je na sjednici održanoj 20. srpnja 2023. godine donijela Odluku o donošenju Programa potpore poljoprivrednim proizvođačima za ublažavanje posljedica prirodnih nepogoda nastalih u 2023. godini, KLASA: 022-03/23-04/296, URBROJ: 50301-05/31-23-2 (u daljnjem tekstu: Program).

Programom je osigurana potpora u ukupnom iznosu od 10.000.000,00 eura poljoprivrednim proizvođačima sa štetom od prirodnih nepogoda u 2023. godini na prinosima poljoprivrednih kultura prijavljenoj u Registru šteta od prirodnih nepogoda u skladu sa Zakonom o ublažavanju i uklanjanju posljedica prirodnih nepogoda („Narodne novine“, broj 16/19).

Program je donesen u skladu s Poglavljem I. i člankom 37. Uredbe Komisije (EU) br. 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327, 21. 12. 2022.) (u daljnjem tekstu: Uredba (EU) broj 2022/2472).

Program se provodi Pravilnikom o provedbi Programa potpore poljoprivrednim proizvođačima za ublažavanje posljedica prirodnih nepogoda nastalih u 2023. godini („Narodne novine“; 98/23).

Sredstva osigurana Programom dodjeljuju se korisnicima na način da će potpora u iznosu od ukupno

4.000.000 eura biti isplaćena u 2023. godini po obradi konačnih prijavljenih šteta u Registru šteta od prirodnih nepogoda zaključno s 31. kolovoza 2023. godine dok će na preostali iznos korisnici potpore ostvariti pravo u 2024. godini, po provedenoj konačnoj obradi podataka o prijavljenim štetama od prirodnih nepogoda u 2023. godini iz Registra šteta od prirodnih nepogoda.

Veće dijelove Republike Hrvatske su od početka 2023. godine zahvatile različite prirodne nepogode koje su uzrokovale otežano funkcioniranje stanovništva i prouzročile značajne štete na imovini uključujući prinose poljoprivrednih proizvoda.

Do početka rujna 2023. godine, prema podacima iz Registra šteta od prirodnih nepogoda, mraz, tuča, olujni i orkanski vjetar i poplava prouzročile su štete na ukupno 221 gradova i općina na području Bjelovarsko-bilogorske, Brodsko-posavske, Dubrovačko-neretvanske, Karlovačke, Koprivničko-križevačke, Krapinsko-zagorske, Međimurske, Osječko-baranjske, Požeško-slavonske, Primorsko-goranske, Sisačko-moslavačke, Splitsko-dalmatinske, Varaždinske, Virovitičko-podravske, Vukovarsko-srijemske, Zadarske i Zagrebačke županije.

Prema podacima iz Registra šteta od prirodnih nepogoda, na 31. kolovoza 2023. ukupna prijavljena šteta u poljoprivredi iznosi 121.191.531,83 eura, od čega čak 119.106.988,25 eura iznosi šteta ne prinosima poljoprivrednih kultura.

U svrhu pružanja adekvatne potpore za nadoknadu štete poljoprivrednim proizvođačima u okviru Programa, ovom Odlukom zadužuje se Ministarstvo poljoprivrede sa svojih proračunskih stavki osigurati dodatni iznos od 15.000.000,00 eura za provedbu Programa te će konačna ukupna potpora u okviru Programa iznositi 25.000.000,00 eura.

Sredstva za provedbu Programa osigurati će se preraspodjelom u 2023. godini.

Ovom Odlukom osigurat će se adekvatna financijska sredstva za potporu poljoprivrednim proizvođačima kojima su prirodne nepogode u 2023. godini uzrokovale gubitak na prinosima i tako značajno utjecale na umanjenje očekivanih prihoda.

Ovom Odlukom osigurava financijska stabilnost poljoprivrednika i zadržava opstojnost poljoprivredne proizvodnje u nepredvidivim i izazovnim klimatskim uvjetima.

KLASA: 320-12/23-01/45

URBROJ: 525-06/204-23-5

Zagreb, 12. rujna 2023.

\*P/8971938